text: Storm i Tyskland aflyser også DSB-tog
  06 oktober 2017 kl. 07.36
  Fredag er der ingen tog mellem Hamborg og Flensborg, og Deutsche Bahn har ikke indsat togbusser. Det betyder, at også danske togrejsende ikke kan regne med at kunne komme videre rundt i Tyskland. 
  Deutsche Bahn indstillede i går torsdag al kørsel med tog i det nordlige Tyskland på grund af stormen Xavier. Stormen har de seneste døgn raset i Nordtyskland, og har været skyld i seks menneskers død. 
  På grund af stormens ødelæggelser vil der heller ikke i dag, fredag d. 6, oktober, køre tog mellem Flensborg og Hamborg, og indtil klokken 12 heller ikke mellem Rødby/Puttgarden og Hamborg.
  Dog genoptager Deutsche Bahn kørslen på strækningen fra middagstid. Første tog fra København H, som kører helt til Hamborg er EC 34, klokken 11.37.
  Første tog fra Hamborg Hbf mod København H er EC 35, klokken 13.28, skriver DSB på sin hjemmeside.
  Syd for Flensborg få tog
  Da tog på en del strækninger er aflyst, og Deutche Bahn ikke har indsat togbusser, kan DSB ikke garantere, at man kan komme videre rundt i Tyskland.
  DSB ved endnu ikke, hvornår togene begynder at køre igen.
  Følg dette link til Deutsche Bahns hjemmeside, og læs om hvor i Tyskland der ikke kører tog.
  